<classify> WAZIRI Mkuu, Kassim Majaliwa amezitaka halmashauri kuwawezesha vijana mikopo ya asilimia 4 ya mapato ya ndani wanayotenga kwa ajili ya kuwawezesha vijana kujenga Vitalu Nyumba Green House vyao binafsi. Ametoa kauli hiyo juzi wakati wa Uzinduzi wa Mafunzo kwa Vijana ya Kilimo cha Kisasa kwa kutumia teknolojia ya Kitalu Nyumba katika Viwanja vya Nanenane, Ngongo Mkoani Lindi. Waziri Mkuu amesema vijana ni rasilimali muhimu katika kukuza uchumi na kuleta maendeleo katika jamii, hivyo Rais John Magufuli aliamua kuwajengea vijana mazingira wezeshi ikiwemo kupata fursa za mikopo na ujuzi unahitajika ili waweze kushiriki kikamilifu katika shughuli za kimaendeleo. Alieleza kuwa, Serikali iliamua kuanzisha utaratibu wa kila halmashauri kutenga asilimia 10 ya mapato yake kwa lengo la kutoa mikopo isiyo na riba kwa vijana asilimia 4, wanawake asilimia 4 na wenye ulemavu asilimia 2. Halmashauri zote zihakikishe zinatenga kiasi cha fedha kwa ajili ya kuwawezesha vijana ili waweze kuanzisha miradi mbalimbali ikiwemo shughuli za kilimo zitakazowasaidia kujiajiri na kujiingizia kipato,alisema.Alifafanua kuwa sekta ya kilimo ndiyo kimbilio la wananchi wengi na kwa kutumia teknolojia ya kitalu nyumba vijana wengi watapata ajira katika sekta hiyo kwa kuwa ina faida kubwa sana ikiwemo kupata mazao mengi katika eneo dogo na kupata mazao bora yanayokidhi viwango katika soko la ndani nan je ya nchi. Waziri Mkuu aliongeza kuwa Serikali kupitia Ofisi yake imeendelea kuratibu programu ya ukuzaji ujuzi nchini na imeanza kutoa mafunzo ya kilimo cha kisasa kwa kutumia teknolojia ya Kitalu Nyumba katika Mikoa yote na Halmashauri zote nchini.  <topic>: kitaifa 